j0290168

**РЕГИОНАЛЕН ЦЕНТЪР**

**ЗА ПОДКРЕПА НА ПРОЦЕСА НА ПРИОБЩАВАЩОТО ОБРАЗОВАНИЕ- ХАСКОВО**

**6300 Хасково, ул.”Иглика” №14 етаж 3, тел.: 038/668292, e-mail: [rc\_haskovo2006@abv.bg](mailto:rc_haskovo@abv.bg)**

***Терапевтични модели***

***за интеграция на деца с аутизъм***



Децата с аутизъм представляват особена група, с неадекватно социално поведение, трудности в емоционалните кон­такти и нарушена социална адаптация.

Лео Канер, който в средата на XX век пръв описва класическия аутизъм, отбелязва задължителното присъствие на триада от симптоми:

* Аутистично поведение;
* Специфични двигателни нарушения;
* Специфични нарушения на речта.

Сред най-характерните черти в клиничната картина на "инфантилния аутизъм", както той го нарича, се отбелязват:

* аутистична изолация и нарушено социално развитие;
* неспособност за разбиране и съпреживяване на емоции;
* предпочитание към общуване с неодушевени предмети;
* забавено или непълноценно развитие на самостоятелна реч с прояви на ехолалия, неправилна употреба на лични местоимения, монотонно повторение на шу­мове или думи;

• отличава се с механична памет;

• ограничена спонтанна активност;

• стереотипно поведение и страх от промени, водещ до изработване на ритуа­ли и увлечения;

Динамиката на научните изследвания през последните години доведе до съществена промяна в обяснението на аутизма: от тълкуването му като проява на шизофрения, до изключването му от групата на психичните заболявания и отнасяне към нарушенията в развитието.

Неврологични и невропсихологични изследвания сочат, че разнообразието от симптоми при аутизъм се дължи на нарушения в подкоровите образувания и в струк­турите на кората. Подкорието отговаря за тоническата палеорегулация, от която зави­си нивото на бодърстване и психическа активност. При нарушения в тонуса се наб­людават снижение в концентрацията на внимание, в паметта, в темпа на интелектуал­на дейност, а също нарушена регулация на емоционалното състояние и слабост на моторния тонус.

Голямо значение за прогнозата и терапията на аутизма има характерът на нару­шение на психичния тонус и активността на детето. Във връзка с това се отделят две групи деца - *1) превъзбудени или хиперактивни* (свръхповишен тонус); 2*) пасивни* (свръхпонижен тонус). Известно е, че макар превъзбудените деца да правят впечатление на по-тежки случаи, работата с тях е по-резултатна, тъй като активността може да бъде канализи­рана чрез различни методи и даже социално използвана.

При децата с много нисък психичен тонус проблемите са по-сериозни, тъй като е наложително както изкустве­но създаване на активността, така и нейното организиране.

Една от основните слабости на детето с аутизъм е неумението му да играе, което особено притеснява родителите - то разхвърля играчките из цялата къща, удря ги, чупи ги. Лечението само на симптомите има краткосрочен ефект, защото причините остават и продължават да действат.

Трябва да се има предвид, че аутизмът не е болест, поради което най-ценната помощ за детето е във вид на обучение. За да помогнат на детето с аутизъм, педагозите използват различни методи от системата на специалното образование, основен, сред които е опростяването на материала. Опростявянето действително е най - важната стратегия при работа с деца с проблеми в развитието, но в случаи на аутизъм тя не сработва, тъй като тук се наблюдава не просто изоставане в развитието, а различно развитие. Затова детето с аутизъм се нуждае както от опростяване, така и от допъл­нително обяснение на материала, подкрепено с голяма доза визуализация. Основната цел е детето да разбере смисъла и нуждата от новото знание или навик, които усвоява. Традиционното специално образование не е достатъчно "специално" за децата с аутизъм. Особено важно е специалистите да знаят с какво тази патология се отличава от другите нарушения, защото в противен случай оказваната помощ ще доведе до нови проблеми в поведението на детето.

Крайна цел на обучението не е получаване на високи оценки, а изработване на навици за комуникация и взаимодействие с другите. Генерализираният характер на нарушението изис­ква комплексен подход на терапия, който предполага съвместна и координирана работа на различни специалисти (психолог, логопед, специален педагог, музикоте-рапевт), чиято цел е качествена промяна на функциите и постигане на по-добър ре­зултат. Следователно, планирането на терапията следва да се подчинява на следните принципи, валидни за всички случаи на нарушено развитие:

• системност - всички форми на въздействие се провеждат в система;

• комплексност - методите позволяват въздействие както върху физическото, така и върху психичното развитие на детето (интелектуална и емоционална сфера, комуникация и поведение);

• индивидуален подход - съобразяване на начините и формите на обучение с индивидуалните възможности и нужди на детето;

• единство на медицинските и психолого-педагогически мероприятия;

• връзка със социалната среда - включване в терапевтичния процес на пред­ставител от средата, в която се възпитава детето;

• сътрудничество със семейството - комфортна атмосфера вкъщи, правилно отношение към проблема на детето и единстеново изискванията към него;

**Холдинг - терапия.**

Методът е разработен през 80-те години на XX век в САЩ и се използва широко при терапия на различни емоционални разстройства в детска възраст. Автор на метода е д-р Марта Уелч.

Възраст: Възрастовите граници при използване на холдинга са широки - от 2, 5 до 15 години. По данни на д-р Уелч, 4-5 годишни деца с тежка степен на аутизъм, под влияние на терапията успяват за няколко години да достигнат речевото и инте­лектуално равнище на връстниците си и да посещават масово училище. Тя отбеляз­ва също, че при всички случаи на аутизъм, прилагането на холдинга дава положи­телни резултати, с изключение на случаите, когато родителите прекъсват терапията или се отказват от нея.

Процедура: майката притегля детето към себе си (най-добре да седне на коленете й), прегръща го и го държи здраво с лице към нея. Тъй като аутичното дете задъл­жително оказва съпротива (хапе, блъска с ръце, дърпа се, плаче), то майката не бива да се предава, а да го държи и да се опитва да установи зрителен контакт с него. Тя трябва да издържи дотогава, докато усети, че детето се отпуска, притиска се към нея и я поглежда. Това става най-често в края на първия час. В някои случаи детето може да заспи, което се смята за добър изход от ситуацията.

Желателно е в процедурата да бъдат включени и други членове на семейството (желателно бащата), тъй като това повишава ефекта от терапията. Идеята е, докато майката притиска детето, другият възрастен да поддържа нея и така тя по-лесно да се справи със съпротивата.

По време на сеанса бащата също може да държи на ръце друго дете от семейството (ако има такова), което засилва психотерапевтичния ефект от холдинга. Психологът сам никога не бива да осъществява процедура на холдинг, а само да подпомага и напътства майката (стимулира, ободрява, съобщава за сигна­ли от детето, които тя не забелязва) и да улеснява създаването на връзката с детето.

Сеансът на холдинга има различна продължителност - от 30 мин. до 1ч. (в някой случаи и повече), като съпротивата на детето не е еднакво силна през цяло­то време - постепенно нарастване през първите 30 минути с бавно, но задължително намаляване през втората част. Продължителността на съпротивата зависи и от това, доколко майката успява да го успокои.

Най-голям ефект в тази ситуация се постига, когато майката се опитва да обясни процедурата на детето, а не да привлече внима­нието му към нещо друго. Например, тя може да му обясни, че го държи толкова здраво и не го пуска, защото много го обича и иска да бъде близко до него, да му пее нежно. Следва да се отбележи, че детето никога не оказва еднаква съпротива от началото до края — периодите на агресия се редуват с паузи, през които то внимател­но слуша какво му се говори. Съществуват данни за огромното значение, което тактилният и емоционален кон­такт с майката през младенческия период имат за общото психическо развитие на детето. Предвид големия дефицит на такъв род контакти при детето с аутизъм, проце­дурата на холдинга дава възможност връзката дете - майка да бъде бързо компенси­рана. Едно от предимствата на метода е, че той действа едновременно върху двамата и развива разбирането между тях.

Резултати от терапията: по данни на различни автори, съпротивата на децата постепенно намалява след 6-7 сеанса, макар че отделни промени се наблюдават още след първия сеанс — детето става по-спокойно, приближава се към възрастните като ги гледа в очите, опитва се активно да привлече вниманието им, при съвместни занимания се опитва да подражава; на­маляват стереотипните действия, наблюдава се по-голяма речева активност. Най-значително се повлияват симптомите на аутизация - детето започва да контактува както с близките, така и с други хора; появява се интерес към децата; търси тактилен контакт с майката и показва желание да бъде взето на ръце; по-често отговаря на въпроси и повикване; забелязва повече и показва интерес към действителността; слуша и разбира повече, когато му разказват; играта става по-осмислена и с елемен­ти на сюжет, като детето приема помощта на възрастния и използва играчки; по-активно използва реч, като често се опитва да повтаря след майката, да довършва започнато стихче, изразява желания с думи, по-често употребява първо лице; появя­ва се интерес към учене на букви, цифри, стихчета.

Следва да се отбележи, че в класическата си форма холдинг -терапията не е еднакво подходяща за всички случаи на аутизъм. Най-подходяща тя се оказва за децата с полево и стереотипно поведение, които демонстрират и най-дълбока степен на аутизъм, за по-леките случаи по-подходящи са вариантите на съвместни емоцио­нални занимания с детето.

В процеса на корекция успоредно се провеждат три вида терапия: **педагогическа, психологическа и логопедична.**

Основна цел на педагогическата терапия е запознаване на децата с категорията за време, изработването на времеви представи, ориентация в пространството и формата на предметите, понятия за количество и число.

В началото се работи върху предизвикване на реакция на интерес у детето при поява на предмет и неговото зрително проследяване, което формира зрително – моторните координации. Успоредно се работи върху развитието на тактилното, зрително – тактилното и мускулно въприятие, като за целта се използват манипулации с различни по форма и материал предмети. Формират се връзки за отделни части от тялото, видовете движения и техните вербални обозначения. Представите за собствено тяло и неговите части се съчетават с активна работа по изграждането на навици за самообслужване, битови. Обръща се внимание на принципа на постепенното усложняване на дейностите и увеличаване на обема от знания и навици.

На следващия етап характарът на задачите се усложняват като постепенно се преминава от индивидуални към групови занаятия , а още по - късно към сложни игри.

Основна цел на ***психологичната терапия***, е включването на детето с аутизъм в различни форми на индивидуална и съвместна дейност, формиране на съзнателна регулация на поведението. Препоръчва се провеждането на игри с точно фиксирана последователност на събитията и действията, както и тяхното многократно повторение.Успоредно се провежда и психотерапевтична работа със семействата, насочена към снижаване на тревожността и страховете на детето, стабилизиране на отношенията със семейството, привличане и обучение на родителите за участие във възпиталия процес.

***Логопедичната терапия*** започва с определянето на водещетата езикова и говорна симптоматика и връзките и с конкретна форма на речева патология. Специално внимание се отделя на работата по развитието на слуховото внимание и речевия слух - гнозис, както и върху разширяването на лексикалния запас на детето. На по – късен етап от развитието на терапията се работи върху умението за съставяне на изречения по картинки, по серия от сюжетни картинки, преразказ на приказка, драматизация на диалози на различна тема.

***Педагогическият подход*** към детето с аутизъм е много специфичен. Той започва с педагогическо изследване, което често е свързано с големи трудности и изисква гъвкава организация на самия процес. Като се отчитат трудностите при установяване на контакт, страхът от нови лица и ситуации, неразвитите средства за комуникация, присъствието на родителите често е наложително. Преди това те следва да подготвят детето за среща, представяйки я като ходене на гости, да носят познати за детето книжки и предмети, а самият педагог не следва да се обръща директно към него, изчаквайки го да привикне и само да прояви инициатива за контакт. Добре е да даде възможност на детето да се прояви в добре организирана зрителна ситуация - невербални задачи за конструиране, групиране и др. подобни, в които то често има успех.

Като се включи внимателно в работата му, педагогът може да оцени доколко е способно да подражава, да използва помощ, да установява вербален контакт, да изпълнява инструкции. Много важно е и информацията от родителите затова, какво детето умее да върши в домашни условия, като по възможност тези умения бъдат пренесени в училищна среда.

О. С. Никольская формулира следните акценти, които да се отчитат от педагозите, работещи с аутични деца:

***1. специална пространствено – времева организация на***

***училищния живот:***

* помощ при усвояване на училищното пространство, което намалява значително тревожността на детето – да знае точното място, на което седи, какво да прави на други места в училище, които посещава, като за целта е нужно изготвянето на подробна схема с рисунки на класната стая, на коридорите в училището, която да се намира винаги до детето - на чина, на стената;
* помощ при организиране на времето – изготвяне на точно разписание на занятията по часове за всеки ден от седмицата, времето на приготвяне от училище и на тръгване вкъщи, времето на началото и края на ваканциите и празниците през годината;

***2. специфична организация и структура на учебния процес:***

* максимално използване на способността на детето за произволно обучение и усвояване на нова информация и умения в непринудена игрова форма, като особено важно е новото знание да бъде подадено точно в момента, в които детето се нуждае от него – това може да стане, както в училище, така и вкъщи;
* директна физическа помощ при организиране на действията – възрастният работи с ръцете на детето, като постепенно физическата помощ намалява, а се увеличава вербалната регулация;
* изключване на традиционния подход на обучение от частите към цялото като непродуктивен при аутизъм, тъй като детето се фиксира върху тях и започва стереотипно да ги отделя – това налага използването на метода от цялото към постепенно възприемане на неговите части;
* специално внимание върху неумението на детето да среща и преодолява трудностите – най - малкият неуспех води до отказ от работа и усилване на поведенческите проблеми – агресия, негативизъм, самоагресия, което налага използването на следните подходи : 1) педагогът помага на детето при използване на новата задача и оставя впечатление у него, че е в състояние да я извърши; 2) след това започва същинската работа по формиране на навика, която изглежда като повторение и усъвършенстване на това, което детето вече може само;

***3. специфична съдържателна насоченост на учебния процес:***

* детето да се обучава практически на всичко – на това, което учат и другите и на много неща, които те усвояват интуитивно още в най – ранна възраст;
* обяснение на смисъла на социалния живот, на правилата на поведение в училище; усвояване на ролята на ученика, на навици за комуникация, училищни навици и битови умения, разширяване на знанията за света и за хората;
* използване на навиците за четене и писане като нови канали за получаване на информация и общуване с другите;
* изучаване на чужд език като начин за стимулиране на различни форми на комуникация и влизане в контакт с другите;
* стимулиране на разбирането за себе си и другите, чрез системни знания по детска и класическа литература - усвояване на художествени образи и обстоятелства, отношения между героите и техните вътрешни преживявания като средство за емоционална стабилизация и социализация на детето;
* разработване на индивидуална програма по физическо възпитание, труд и техника, музика, рисуване и др.;

***4. смислово структуриране на живота в училище:***

* налага се поради трудностите на аутичното дете да разбира смисъла на нещата около себе си, свързани с ориентацията и адаптацията в средата, и разбирането на социалния смисъл на нещата – отношенията между хората, логиката на събитията, смисъла на детската игра;
* подробен коментар на педагога и родителите за всичко, което детето вижда, чува, усеща, и се случва с него, като коментарите следва да бъдат емоционални, с разнообразна интонация и логическо ударение;

***5. специална организация на взаимодействието на детето с педагога и учениците:***

* особена значимост на личните контакти и отношения - детето да седи близко до учителя и след като общата инструкция се даде на всички, тя отделно и лично се подава и на него;
* създаване на добра репутация на детето сред другите ученици, като се изтъкват силните му страни;
* специално организиране на неформалните контакти с другите - в междуча­сието, на екскурзия, класни тържества и др.

След като описва подробно съдържанието на всички аспекти на психолого-педагогическа терапия при деца с аутизъм О. Никольская подчертава, че постигането на определени положителни резултати изисква упорита работа, която продължава години.

***ІІ.Метод на сензорни игри***

Прилага се на етапа на установяване на емоционален контакт и е свързан с ползване на комплекс от игри, условно обозначени като "сензорни". Задачата им е по-лесно установяване на контакт и спечелване доверието на детето. Основна цел на игрите е запознаване с нови сетивни усещания - зрителни, слухови, двигателни, тактилни, обонятелни, получени при съвместни занимания с педагога. Описани са следните видове сензорни игри:

• игри с боички - използват се акварелни бои, четки, пластмасови чашки. Детето следи наливането на вода в чашите и разтварянето на боята в нея. Играта може да се усложни, като предлагаме на детето да участва в наливането на вода или при смесване на боите. Детето бързо може да прояви желание да участва в играта, като взема четката и действа само или подсказва с кой цвят боя иска да играе;

• игри с вода - използва се леген, който веднъж е басейн (в него плуват играчки), друг път е езеро (плуват рибки) или море (плуват кораби). Вариант на играта е къпане на куклите;

• игри със сапунени мехури - за по-голям интерес се използват различни по големина фунийки, през които се издухват мехурите;

• игри със свещи - приготвят се различни по размери свещи, като детето гледа пламъка, опитва да го изгаси. Вариант на играта е торта за рожден ден.

• игри със светлина и сенки - слънчево зайче, което бяга по стената и детето трябва да го улови. Сенки на животни по стената, игра с фенер - тъмно-светло;

* игри с лед - използва се лед от хладилника, като искаме детето да подържи бучка лед в ръката си и усети как се топи, да наблюдава топенето на леда в чаша с вода;
* игри с насипни продукти - използват се ориз, фасул, грах и др. Искаме  
  детето да зарови ръцете си в купа с ориз и да размърда пръсти, да търси малки играчки, скрити в него, да пресипва с чашка или лъжица продуктите;
* игри с еластични материали - тесто, пластилин; да къса тесто и да прави малки топчета с кръгови движения на ръцете, да слепва топчетата във фигурки (от­начало педагогът държи ръцете на детето и изпълнява действията с него);

• игри със звукове - използват се детски музикални инструменти; различни предмети (дървени, метални, стъклени) при почукване, по които се получава разли­чен звук;

• игри с движения - педагогът да не се докосва до детето, а да изчака то само да прояви инициатива. Може да се играе на гоненица (даваме вид, че искаме да хванем детето), с въженце - имитираме змия, която то смело да настъпи, самолети (вдигаме и въртим детето във въздуха, след което се приземяваме).

***Метод на съвместно рисуване***

Определя се като особен вид игрови метод. Използването му е възможно само след установяване на емоционален контакт с детето. Рисуването не се явява продук­тивна дейност с конкретен резултат, а особена форма на обучение. То стимулира активността на аутичното дете, разширява представите му за околния свят, улеснява развитието на речта и жестовете. Е. А. Янушко го разглежда и като модел за психо­терапия, който позволява на педагога да включва в рисунките страшни за детето обекти, с които се измислят и разказват сюжети, винаги с добър край.

***Отделят се следните етапи в процеса на развитие на съвместното рисуване:***

• установяване на емоционален контакт и привличане на интереса на детето към новия вид дейност (рисуваме само това, което е значимо за него);

• рисуване "по поръчка" на детето, като то само казва какво иска да види в рисунката;

* включване на нови материали за рисуване и нови детайли в рисунката (ос­вен молив, използваме флумастер, боички, цветна хартия; променяме някои цвето­ве, форми и размери в рисунката);
* включване на детето в процеса на рисуване и стимулиране към действие ("забравяме" да нарисуваме някоя част от рисунката и предлагаме то да я довърши);
* въвеждане на сюжет - познатите от предишните занятия отделни рисунки се обединяват в сюжет, като по този начин предметната рисунка се превръща в сюжет­на;
* усложняване и развитие на сюжета - след като един сюжет е добре усвоен от детето, преминаваме към неговото разширяване с нови линии;
* пренос на получените знания в други ситуации — разиграване на сюжета от рисунката в игри с играчки и предмети, с пластилин и др.

**Казус**

Георги на 6 години и е с аутизъм, от четиричленно семейство.

Има по-голям брат, който е в перфектно здраве. Заболяването му е открито още през втората година от раждането му. Семейството му е интелигентно и заможно. Въпреки тяхната ангажираност в работата, те се опитват да подобрят психическото и физическото състояние на Георги и помагат с каквото могат. Когато е бил на три години е формирал първите елементарни фрази, но речника му остава беден. Благодарение на своите близки Георги има изградени добри хигиенни навици и навици за самообслужване.

С огромно удоволствие посещава детска градина и се среща с връстниците си, но не контактува много с тях и не се включва в игрите им. Още по-трудно поема инициатива да направи нещо, с което да привлече вниманието им. По-голяма част от престоя му в детската градина минава в стоене в ъгъла на столче, стиснал силно играчката, която си е донесъл от вкъщи и наблюдава другите от групата. Любимото занимание на Георги е да играе с играчки, които носи от вкъщи. Рядко се доближава до играчките, които са в детската градина, като конструктори и цветни кубчета.

Вкъщи момчето обича да гледа анимационни филмчета. Мрази силно увеличен говор на телевизора – това го притеснява и започва да вика, да се върти или да прави движения, които показват безпокойството му.

Като цяло Георги няма физически проблеми, които да затрудняват игрите му с връстниците му. При него доста често се наблюдава спокойствие, понякога нетипично за аутистите. Много рядко можем да видим Георги да е хиперактивен или агресивен спрямо себе си, или околните, освен в редките случаи на раздразнение, когато някой се опита да му вземе играчката, или да му нарушава личното пространство.

Момчето трудно задържа вниманието си, паметта му е механична, а въображението е бедно. Диференцира основните цветове, като червено, жълто и синьо за разлика от другите, които не разпознава. Представата му за природни явления и сезони е неточна, бърка последователността им. Неточна и невярна е представата му за време и място, за определяне на посоките горе, долу, близо и далече. Георги е объркан и трудно се справя, но умее да се ориентира, кое е ляво и дясно. Възприятията му са недостатъчно диференцирани, но разпознава родителите си и себе си, дори и в огледало. Може да брои до десет, но не знае, кое е по-голямо и по-малко. В говора му няма липсващи, заменени и неправилно произнасящи звуци.

**Препоръки към педагози за работа с деца аутисти в Детската градина**

* не говорите високо;
* не правите резки движения;
* не гледате втренчено детето в очите;
* не бъдете твърде активни и натрапчиви;
* използвате ясен и недвусмислен език. Избягвайте хумор, ирония, сарказъм, умалителни имена и псевдоними. Бъдете кратки и конкретни;
* дефинирате ясно целите на урока;
* покажете на детето какво точно трябва да направи, вместо да му казвате. Последователните повторения ще помогнат на детето да се научи;
* поставяйте малки цели. Откривайте удоволствие и в малкия напредък.
* представяйте отделните задачи във вид на инструкции. Така например, отварянето на чекмедже и намирането на четка за зъби ще бъде първата стъпка. Получаване на пастата за зъби е втората. Повтаряйте инструкциите, докато детето схване идеята и формира умения;
* не забравяте, че последователността е ключов компонент на успеха;
* награждавате детето постоянно за показване на подходящо поведение. Нещо малко като стикер или вербална похвала „Харесва ми как работиш“;
* се съсредоточите върху това, което детето може да прави по-добре, отколкото върху това, което не може да прави. Потърсете неговите силни страни и ще ги намерите;
* се опитате да разберете какво провокира избухванията при детето;
* не повишавате тона на гласа, защото детето може да не чуе думи, а само викове;
* не налагате дисциплина, когато децата са объркани и тревожни, защото няма да могат да взаимодействат емоционално с вас;
* направите малък кът за почивки в рамките на класната стая. Можете да използвате палатка или маса, покрита с кърпи от всички страни.

**Препоръки към семейството**

1. Поддържайте стабилна, подредена и сигурна среда. Избягвайте промени. Детето трябва да знае точно какво и кога се прави.

2. Когато общувате с детето използвайте ясен език, прости и кратки изречения – сложните и дълги изречения го объркват и не разбира смисъла им.

3. Когато се обръщате към детето започнете с името му.

4. Отправяйте молбите си с мек, но убедителен глас.

5. Ако общуването е затруднено може да използвате не само думи, а и мимики, жестове, докосване. Така се подпомага разбирането и се намалява напрежението.

6. Работете с детето на близко разстояние срещу него и на нивото му.

7. Оставете детето да работи само, макар и да не довърши дейността до край. Това постепенно ще го научи на самостоятелност, увереност да се справя само в ежедневните си дейности според своите възможности.

8. Наказването не е така ефективно, както похвалите и наградите.

9. Вие трябва да помогнете на детето да развива своите силни страни.

10. Похвалете веднага доброто поведение и представяне на детето.

11.Награждавайте детето за положителни усилия, а не за финални резултати, които не винаги могат да ви удовлетворят.

Изготвил:Теодора Ицкова

/психолог в РЦПППО гр. Хасково/